CELEX: 32011D0017(01)
Language: el
Date: 2011-11-03 00:00:00
Title: 2011/744/: Απόφαση της Ευρωπαϊκης Κεντρικής Τράπεζας, της 3ης Νοεμβρίου 2011 , σχετικά με την εφαρμογή του δεύτερου προγράμματος αγοράς καλυμμένων ομολογιών (ΕΚΤ/2011/17)

16.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 297/70
            
         ΑΠΌΦΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΉΣ ΤΡΆΠΕΖΑΣ
   της 3ης Νοεμβρίου 2011
   σχετικά με την εφαρμογή του δεύτερου προγράμματος αγοράς καλυμμένων ομολογιών
   (ΕΚΤ/2011/17)
   (2011/744/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1 δεύτερη παράγραφος, σε συνδυασμό με το άρθρο 3.1 πρώτη περίπτωση και το άρθρο 18.1,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής «το καταστατικό ΕΣΚΤ»), η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής «οι ΕθνΚΤ») δύνανται να συναλλάσσονται στις χρηματαγορές, μεταξύ άλλων, αγοράζοντας και πωλώντας με οριστικές πράξεις διαπραγματεύσιμους τίτλους.
            
         
               (2)
            
            
               Στις 7 Μαΐου 2009 και, εν συνεχεία, στις 4 και στις 18 Ιουνίου 2009 το διοικητικό συμβούλιο αποφάσισε, λόγω των έκτακτων συνθηκών που επικρατούσαν στην αγορά την περίοδο εκείνη, να θεσπίσει πρόγραμμα αγοράς καλυμμένων ομολογιών (εφεξής «το πρόγραμμα») σκοπούμενου ονομαστικού ποσού συνολικού ύψους 60 δισεκατ. ευρώ, σύμφωνα με την απόφαση ΕΚΤ/2009/16, της 2ας Ιουλίου 2009, σχετικά με την εφαρμογή του προγράμματος αγοράς καλυμμένων ομολογιών (1). Το πρόγραμμα παρείχε τη δυνατότητα στις ΕθνΚΤ και, κατ’ εξαίρεση, στην ΕΚΤ, σε άμεση επαφή με τους αντισυμβαλλομένους, να αποφασίζουν με βάση το μερίδιο που τους αναλογεί να αγοράζουν με οριστικές πράξεις αποδεκτές καλυμμένες ομολογίες από αποδεκτούς αντισυμβαλλομένους στην πρωτογενή και τη δευτερογενή αγορά. Έχοντας λάβει υπόψη τις ανάγκες της νομισματικής πολιτικής του Ευρωσυστήματος και τους σκοπούς των πράξεων αγοράς καλυμμένων ομολογιών, το πρόγραμμα είχε σχεδιαστεί ως προσωρινό μέτρο δωδεκάμηνης διάρκειας με ημερομηνία λήξης την 30ή Ιουνίου 2010.
            
         
               (3)
            
            
               Το διοικητικό συμβούλιο έχει αποφασίσει ότι ενδείκνυται η θέσπιση νέου προγράμματος αγοράς καλυμμένων ομολογιών (εφεξής «το δεύτερο πρόγραμμα»). Οι κεντρικές τράπεζες του Ευρωσυστήματος προτίθενται να εφαρμόσουν το δεύτερο πρόγραμμα σταδιακά, λαμβάνοντας υπόψη τις συνθήκες της αγοράς και τις ανάγκες της νομισματικής πολιτικής του Ευρωσυστήματος. Σκοπός του δεύτερου προγράμματος είναι να συμβάλει: α) στην απλοποίηση των όρων χρηματοδότησης πιστωτικών ιδρυμάτων και επιχειρήσεων και β) στην ενθάρρυνση των πιστωτικών ιδρυμάτων να συνεχίσουν και να επεκτείνουν τη δανειοδότηση πελατών τους.
            
         
               (4)
            
            
               Η βάσει του δεύτερου προγράμματος αγορά αποδεκτών καλυμμένων ομολογιών από τις κεντρικές τράπεζες του Ευρωσυστήματος με οριστικές πράξεις εντάσσεται στην ενιαία νομισματική πολιτική και, συνεπώς, θα πρέπει να εφαρμόζεται κατά τρόπο ομοιόμορφο, σύμφωνα με τους όρους της παρούσας απόφασης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Θέσπιση και πεδίο εφαρμογής της αγοράς καλυμμένων ομολογιών με οριστικές πράξεις
   Το Ευρωσύστημα θεσπίζει το δεύτερο πρόγραμμα, βάσει του οποίου οι κεντρικές τράπεζες του Ευρωσυστήματος αγοράζουν αποδεκτές καλυμμένες ομολογίες σκοπούμενου ονομαστικού ποσού ύψους 40 δισεκατ. ευρώ. Μια κεντρική τράπεζα του Ευρωσυστήματος δύναται, βάσει του δεύτερου προγράμματος, να αγοράζει αποδεκτές καλυμμένες ομολογίες από αποδεκτούς αντισυμβαλλομένους στην πρωτογενή και τη δευτερογενή αγορά, σύμφωνα με τα κριτήρια καταλληλότητας που καθορίζει η παρούσα απόφαση. Η κατευθυντήρια γραμμή ΕΚΤ/2000/7, της 31ης Αυγούστου 2000, σχετικά με τα μέσα και τις διαδικασίες νομισματικής πολιτικής του Ευρωσυστήματος (2) δεν εφαρμόζεται στη βάσει του δεύτερου προγράμματος αγορά καλυμμένων ομολογιών από κεντρική τράπεζα του Ευρωσυστήματος με οριστικές πράξεις.
   Άρθρο 2
   Κριτήρια καταλληλότητας καλυμμένων ομολογιών
   Καλυμμένες ομολογίες οι οποίες: α) είναι αποδεκτές για πράξεις νομισματικής πολιτικής, σύμφωνα με τα οριζόμενα στην κατευθυντήρια γραμμή ΕΚΤ/2000/7· β) είναι εκφρασμένες σε ευρώ· και γ) διακρατούνται και διακανονίζονται εντός της ζώνης του ευρώ, είναι αποδεκτές για αγορά με οριστικές πράξεις βάσει του δεύτερου προγράμματος, εφόσον πληρούν και τις ακόλουθες προϋποθέσεις:
   
               1)
            
            
               Αποτελούν είτε α) καλυμμένες ομολογίες που εκδίδονται σύμφωνα με τα κριτήρια του άρθρου 52 παράγραφος 4 της οδηγίας 2009/65/ΕΚ (3) (εφεξής «καλυμμένες ομολογίες που πληρούν τα κριτήρια της οδηγίας ΟΣΕΚΑ»), είτε β) δομημένες καλυμμένες ομολογίες οι οποίες παρέχουν εχέγγυα παρόμοια με εκείνα που παρέχουν οι καλυμμένες ομολογίες που πληρούν τα κριτήρια της οδηγίας ΟΣΕΚΑ κατά τα οριζόμενα στην ενότητα 3.2.3 του παραρτήματος I της κατευθυντήριας γραμμής ΕΚΤ/2000/7.
            
         
               2)
            
            
               Το ποσό της εκάστοτε έκδοσης καλυμμένων ομολογιών ανέρχεται κατ’ ελάχιστον σε 300 εκατ. ευρώ.
            
         
               3)
            
            
               Η έκδοση των καλυμμένων ομολογιών έχει πιστοληπτική διαβάθμιση τουλάχιστον «BBB-» ή ισοδύναμη, την οποία αποδίδει τουλάχιστον ένας από τους κύριους οργανισμούς αξιολόγησης πιστοληπτικής ικανότητας.
            
         
               4)
            
            
               Οι καλυμμένες ομολογίες εκδίδονται σύμφωνα με την ισχύουσα νομοθεσία περί καλυμμένων ομολογιών κράτους μέλους της ζώνης του ευρώ. Στην περίπτωση των δομημένων καλυμμένων ομολογιών το δίκαιο που διέπει την τεκμηρίωση των καλυμμένων ομολογιών θα είναι το δίκαιο κράτους μέλους της ζώνης του ευρώ.
            
         
               5)
            
            
               Η έκδοση των καλυμμένων ομολογιών έχει μέγιστη εναπομένουσα διάρκεια 10,5 ετών κατά το χρόνο αγοράς του τίτλου.
            
         Άρθρο 3
   Αποδεκτοί αντισυμβαλλόμενοι
   Αποδεκτοί αντισυμβαλλόμενοι για το δεύτερο πρόγραμμα είναι οι ακόλουθοι: α) εγχώριοι αντισυμβαλλόμενοι που συμμετέχουν στις πράξεις νομισματικής πολιτικής του Ευρωσυστήματος, όπως καθορίζονται στην ενότητα 2.1 του παραρτήματος I της κατευθυντήριας γραμμής ΕΚΤ/2000/7· και β) κάθε άλλος αντισυμβαλλόμενος που χρησιμοποιείται από κεντρική τράπεζα του Ευρωσυστήματος για την επένδυση των εκφρασμένων σε ευρώ χαρτοφυλακίων επενδύσεών της.
   Άρθρο 4
   Τελικές διατάξεις
   1.   Η παρούσα απόφαση αρχίζει να ισχύει την επομένη της δημοσίευσής της στον δικτυακό τόπο της ΕΚΤ.
   2.   Η παρούσα απόφαση εφαρμόζεται έως την 31η Οκτωβρίου 2012.
   
      Φρανκφούρτη, 3 Νοεμβρίου 2011.
      
         
            Ο πρόεδρος της ΕΚΤ
         
         Mario DRAGHI
      
   
   
      (1)  ΕΕ L 175 της 4.7.2009, σ. 18.
   
      (2)  ΕΕ L 310 της 11.12.2000, σ. 1.
   
      (3)  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).